صدر حسن روحاني وايي د امریکايي بندیزونو مخه به نیسي
امریکې دا هفته د هغو پنځو ملکو عارضي استثنا ختمه کړه چې د پابندۍ پرته یې هم د ایران څخه تېل اخیستلی شول. په دغو هېوادونو کې جاپان، جنوبي کوریا، ترکي، چین او هندوستان شامل وو
واشنگټن — د ایران صدر حسن روحاني ویلي په هېواد د امریکې لگول شویو بندیزونو مخه به نیسي ځکه چې صدر ډانلډ ټرمپ د ایران سره په روغ نیتۍ خبرې نه کول غواړي. د ایران د تېلو د صادراتو په ضد د امریکې د پابندیو د سختېدو وروسته په لومړۍ وینا کې حسن روحاني د شورو، چارشنبې، په ورځ وویل امریکا د ایران سره مذاکرات نه کول غواړي او د ایراني قام د "ماتوولو" اراده لري. حسن روحاني وویل ایران به امریکا په خپله فېصله "پښېمانه" کوي او د ایران سره د امریکايي پابندیو د مزاحمت پرته بله کومه چاره نشته. د ایران روحاني مشر ایت الله علي خامنايي ویلي د امریکايي بندیزونو باوجود به هم ایران د خپل ضرورت جوگه تېل د خپلې فېصلې سره سم صادرولی شي. هغه وویل د امریکايي گام ځواب به ورکوي خو په دې اړه یې تفصیل وړاندې نکړو. د ایران خارجه وزیر جواد ظریف هم امریکې ته د ځواب خبرداری وکړو. په نیویارک کې د څېړنې ادارې ایشیا سوسایټي یوې دستوره ته جواد ظریف وویل امریکا دې هم ځان "پایلو" ته تیاره کړي که چېرې د تېلو خریداران لټولو په لړ کې یې د ایران مخه ونیوله او د تېلو د ایران د تېلو صادرات ودرولو دپاره د هومز سمندري تنگی بند کړو. امریکې دا هفته د هغو پنځو ملکو عارضي استثنا ختمه کړه چې د پابندۍ پرته یې هم د ایران څخه تېل اخیستلی شول. په دغو هېوادونو کې جاپان، جنوبي کوریا، ترکي، چین او هندوستان شامل وو. اټلي، یونان او تائیوان د وړاندې څخه د امریکې د بندیزونو په ترڅ کې د ایران څخه د تېلو واردات ختم کړې دي. د خپل حکومت د فېصلې په دفاع کې صدر ډانلډ ټرمپ د گل، دوشنبې، په ورځ په ټوېټر وویل سعودي عرب او نور تېل پېدا کونکي هېوادونه به په نړیواله کچه د ایران د تېلو نشت والی پوره کړي. امریکا وايي سعودي عرب او متحده عرب اماراتو ژمنه کړي چې د ایران تېل د بازار څخه لرې شي نو دوی به خپل پېداوار زیات کړي. صدر ډانلډ ټرمپ د ایران د اېټمي پروگرام په سر د کال ٢٠١٥ نړیواله لوظنامه ماته کړې ده او په ایران یې اقتصادي بندیزونه بیا پرځای کړې دي. امریکا او سعودي عرب په ایران په سیمه کې د ترهگرۍ او د لاس وهنې الزامات لگوي چې ایران یې ردوي.